Ezo se bruidsop: rooilensiesop | huiskok
Ezo se bruidsop: rooilensiesop
Ezo se Bruidsop van rooilensies
Sop vir ontbyt is deesdae 'n groot ding. In lande soos Turkeye, Viëtnam, Korea tot en Columbië is dit al 'n eeue-oue gebruik. Pho, ramen, om 'n paar te noem. My ontdekking is 'n Turkse sop met die mooiste storie.
Ezogelin, 'n verleidend-lekker rooilensiesop, vernoem na 'n jong Persiese bruid Ezo, 'n pragtige vrou wat nou al 'n legende in Turkeye geword het. Die man op wie sy verlief was het haar gevfa om te trou, maar met een voorwaarde – sy moes eers sy ma ontmoet … en Skoonma was maar 'n baie moeilike mens. Sy het hierdie rooilensiesop gemaak om in haar goeie boekies te kom. Wel, sy en haar man het later 9 kinders gehad, so Skoonma was sekerlik baie beïndruk.
Die sop, wat uit die suid-oostelike deel van Anatolië kom, word nou oral in Turkeye geëet, veral vir ontbyt. Die rooi lensies kook baie vinnig en hoef glad nie vooraf geweek te word nie. Dit is voedsaam met hoë vlakke van minerale soos yster. Die smaak is subtiel en die lensie kook heeltemal sag. Die geure van die droë kruisement saam met lensies is 'n heerlike nuwe ontdekking.
Die burgul is 'n gestampte koring wat effens verwerk en halfgaar gemaak is. Rys kan ook gebruik word. Ment paai die senuwees en verskerp die sintuie.
Ezo se bruidsop
1 knoffelhuisie, fyn gekap
Bietjie Olie of botter vir braai
5 ml komyn
45 ml tamatiepasta
5 ml soet paprika
200 g (opgehoopte koppie) rooi lensies, afgespoel red lentils,
45 ml bulgur koring, afgespoel (opsioneel) of 125 ml rys
1.5 liter hoender- of groenteaftreksel
15 ml droë kruisement, net so of gemeng met sagte botter.
Braai die knoffel en uie liggies tot sag en deurskynend, voeg die tamatiepasta, paprika en komyn by en kook 2 minute terwyl jy roer.
Voeg die lensies, burgulkoring (of rys) en aftreksel by. Bring tot kookpunt en prut dan sowat 30 minute terwyl jou nou en dan roer om te keer dat dit vassit. Sodra die lensies sag is blits die sop met 'n handstaafmenger tot redelik glad. Proe en pas na smaak met sout en peper.
Skep in sopbakkies, sprinkel droë ment oor of bedien met 'n klontjie botter, rissievlokkies as jy wil en 'n drupsel suurlemoensap.
Tags: brunch, lensies, lensiesop, omtbytsop, ontbyt, rooilensies, sop, Turkse kos
Categories erfeniskos, ontbyt, sop, trendy kos, Uncategorized
← Lemoenkoek met aperitif-stroop en amandelmelkroomys
Iné Reynierse se klewerige gemmerpoeding met 'blender' vla; en outydse koejaweltert →
2 Responses to "Ezo se bruidsop: rooilensiesop"
Francois Carstens April 25, 2018 at 12:47 pm #
Baie dankie vir die wonderlike idee, daarby nogal gesond ook!
Wil net duidelikheid he, voeg jy die lensies saam met die bulgurkoring by, of op 'n ander stadium van die kookproses?